Københavns Universitet fik ingen tilfredsstillende bud på sine to bygninger og et stort landområde på Læsø.

Der lå fem bud på bordet, da sidste frist for at købe en stor del af Læsø løb ud. Det oplyser P4 Nordjylland. Men ingen af budene matchede tilnærmelsesvis det beløb, Københavns Universitet mente at kunne få for sine 359 hektar jord på øen samt to ejendomme, kaldet Læsø-laboratorierne. Udbudet er derfor aflyst - og det ærgrer borgmester Thomas Olsen. Borgmesteren råder derfor universitetet til ikke blot at sænke sine økonomiske ambitioner - men også til at sælge til en byder, der vil bruge arealet til gavn for Læsø. - Jeg ved, at HedeDanmark har skitseret, hvad de vil med området. De vil tilføre midler og lave et landskabsakademi og sådan noget. Det passer lige ind i det koncept, vi ønsker, siger Thomas Olsen. Det er Universitets- og Bygningstyrelsen, der forestår det praktiske i forbindelse med salget af Københavns Universitets arealer på Læsø. Og her er kontorchef Ulrik Abild fortrøstningsfuld: Vi skal nok få solgt arealerne, siger han. - Vi vil nu kigge på mulighederne for at gå lidt mere direkte ud til de interesserede købere, der måtte være til arealet og få dem i tale. Men der skal vi lige nogle formelle runder igennem med SKAT for at komme dertil. Ulrik Abild er sikker på, at de økonomiske ender nok skal nå sammen - også selv om budene i første runde var helt uacceptabelt lave. Med hensyn til Læsøs ønske, om at sælge arealet til en byder, der vil gavne også Læsø, siger Ulrik Abild: - Der er mange restriktioner på, hvad man må bruge arealet til eller rettere: Hvad man ikke må bruge arealet til. Og i det lys mener jeg, at de bydere vi får i tale, vil være folk, der har samme interesse langt hen ad vejen.